
Na podlagi Proračuna Republike Slovenije za leto 2009 (Uradni list RS, št. 114/2007, 58/2008), Zakona o izvrševanju proračunov Republike Slovenije za leti 2008 in 2009 (Uradni list RS, št. 114/2007, 58/2008), Pravilnika o postopkih za izvrševanje proračuna Republike Slovenije (Uradni list RS, št. 50/2007, 61/2008), Zakona o raziskovalni in razvojni dejavnosti (Ur.l. RS, št. 22/2006 ZRRD-UPB1, 61/2006 – ZDru-1, 112/2007) in Odločbe Evropske komisije o državni pomoči št. N472/2006-Slovenija, o programu tehnološkega razvoja, z dne 17.11.2006 in sporazuma o pristopu MVZT k pogodbi med VDI/VDE-IT in Evropsko komisijo št. 223858 objavlja Republika Slovenija, Ministrstvo za visoko šolstvo, znanost in tehnologijo, Kotnikova 38, 1000 Ljubljana
javni razpis

za mednarodne raziskovalno-razvojne projekte za mala in srednje velika podjetja - EraSME

1.
Neposredni uporabnik, ki dodeljuje sredstva

Republika Slovenija, Ministrstvo za visoko šolstvo, znanost in tehnologijo, Kotnikova 38, Ljubljana (v nadaljevanju: ministrstvo).

2.
Predmet razpisa

Predmet javnega razpisa je sofinanciranje projektov, ki spodbujajo mednarodno sodelovanje med malimi in srednje velikimi podjetji (MSP) ter raziskovalno-tehnološkimi organizacijami (RTO) na področju raziskav, razvoja, demonstracij in inovacij. Razpis je odprt za predloge sodelovanja na vseh tehnoloških področjih. 

Skupaj z ostalimi vključenimi partnerskimi ministrstvi ter agencijami izvaja ministrstvo v projektu EraSME2 v okviru pogodbe z Evropsko komisijo usklajevanje politik spodbujanja raziskav in tehnološkega razvoja, pomembnega zlasti za MSP. Ta razpis se navezuje na ustrezni mednarodni skupni razpis projekta EraSME z imenom "5. razpis za nadnarodne projekte družabništva EraSME",  (v izvirniku: "5th EraSME call for trans-national projects of the EraSME partnership"), objavljenem 8.12.2008 na spletnem naslovu: http://www.era-sme.net/  (v angleščini) pod "5th CALL for proposals". 

Glavni cilj razpisa EraSME je preko skupnih projektov krepiti konkurenčnost MSP s tem, da se povečuje: sodelovanje med MSP iz različnih območij oziroma držav, sodelovanje med RTO in MSP, konkurenčnost in sposobnost MSP za delo v mednarodnih RR omrežjih ter sposobnosti RTO, da sodelujejo z evropskimi MSP. Pričujoči razpis je namenjen slovenskim udeležencem v teh projektih. Ministrstvo za visoko šolstvo, znanost in tehnologijo sofinancira le tisti del projektov, ki zadeva slovenske udeležence.

Poleg slovenskih udeležencev lahko sodelujejo udeleženci iz naslednjih držav ali območij, ki izrecno sodelujejo v ustreznem mednarodnem razpisu: Avstrije, Belgije (le s Flandrije), Češke, Francije, Irske, Islandije, Italije (le s Toskane), Nemčije, Nizozemske, Španije (le z območja Madrid) in Švedske; in sicer po tamkajšnjih pravilih. Sodelujejo lahko tudi podjetja ali RTO iz drugih evropskih držav oziroma območij, vendar zanje financiranje ni zajamčeno. 

3.
Pogoji sodelovanja

Na javni razpis se lahko prijavijo mala in srednje velika podjetja in samostojni podjetniki posamezniki pod predpisanimi pogoji. Opredelitev MSP je npr. v Zakonu o podpornem okolju za podjetništvo, Ur. l. RS št.102/2007-ZPOP-1; oziroma v  Priporočilu Evropske komisije št. 2003/361/EC, objavljenem v Uradnem listu EU št. L124, z dne 20.5.2003. Neformalno programsko orodje, ki podjetjem lahko pomaga pri ugotavljanju statusa (tj., ali so MSP), se nahaja na naslednjem spletnem naslovu: SME Techweb - v angleščini. Pogoji, pod katerimi se lahko prijavijo, so, da: 
· imajo sedež v Republiki Sloveniji in so registrirana oz. vpisana po Zakonu o gospodarskih družbah (ZGD-1 Uradni list RS, šr. 42/2006, 60/2006, 26/2007–ZSDU-B, 33/2007–ZSReg-B, 67/2007-ZPTI, (100/2007 pop.), 10/2008, 68/2008),
· niso v stečajnem postopku, postopku prisilne poravnave ali likvidacije,

· na dan 31.12. v letu pred objavo javnega razpisa niso bila v stanju insolventnosti, kot jo opredeljuje 14. člen Zakona o finančnem poslovanju, postopkih zaradi insolventnosti in prisilnem prenehanju (ZFPPIPP)(Ur. l. RS, št.126/2007),

· ne prejemajo, niti niso v postopku pridobivanja finančne pomoči države za reševanje in prestrukturiranje podjetij v težavah,
· niso za isti namen, ki vsebuje elemente državnih pomoči, že sofinancirana iz javnih virov, oziroma skupna višina prejetih sredstev iz tega naslova ne presega najvišje stopnje sofinanciranja, ki jo določajo pravila s področja državnih pomoči;
· imajo poravnane vse obveznosti do države.
Ker se pričujoči narodni javni razpis navezuje na prej omenjeni mednarodni razpis in ga dopolnjuje, je pogoj za sodelovanje na narodnem razpisu tudi prijava na mednarodni razpis, in sicer  v skladu z roki in pogoji le-tega. Odgovornost za prijavo na mednarodni razpis nosi koordinator projekta.

Ostale podrobnosti razpisa so natančneje obrazložene v razpisni dokumentaciji.
4.
Prijava projekta

Projekt mora biti inovativen in mora biti usmerjen bodisi v razvoj novih produktov, postopkov ali storitev, bodisi v izboljšavo obstoječih. Projekt mora tudi izkazati resnično možnost trženja.

Osnovna zahteva za celotni projekt, ki so navedene v "Navodilih za prijavitelje, 5.razpis EraSME" ("5th Call EraSME, Guidelines for Applicants", 2. poglavje: »Basic Requirements«; v angleščini), je predvsem, a ne edina, uravnoteženo sodelovanje partnerjev pri RR delu, kar se tolmači zlasti tako:

· vsaj 50% dela naj bi izvedli industrijski partnerji,

· četudi bi v projektu sodelovala velika podjetja, morajo vsaj 25% dela izvesti MSP,

· vsaj 25% dela naj bi izvedle raziskovalno-tehnološke organizacije (RTO).

Malo ali srednje veliko podjetje lahko v projektu sodeluje kot koordinator (ki je v projektu le eden), kot narodni prijavitelj (ki je po eden v vsaki državi ali območju) ali kot partner (teh je lahko v vsaki državi ali območju eden ali več ali pa tudi noben). Vsak slovenski partner lahko sodeluje največ v enem tekočem projektu iz mreže EraSME. Raziskovalno-tehnološka organizacija lahko na projektu sodeluje kot partner ali kot podizvajalec, ne pa kot koordinator ali narodni prijavitelj. 

Če slovensko podjetje v projektu nastopa v vlogi koordinatorja, je bilo dolžno poskrbeti za oddajo vloge po določilih mednarodnega razpisa, v elektronski obliki, preko spletne strani mreže EraSME ("Proposal Submission Form"). Razen tega se je dolžno kot narodni prijavitelj prijaviti tudi na ta razpis v skladu z razpisnimi določili.

Narodni prijavitelj je dolžan poskrbeti za dostavo vloge po določilih tega razpisa. Narodnemu prijavitelju ni potrebno pošiljati prijave na mednarodni razpis, če ni koordinator.

Ostalim partnerjem v projektu, ki niso ne narodni prijavitelji in ne koordinatorji, vloge ni potrebno pošiljati.

Podjetje, ki se prijavlja na razpis, mora biti član mednarodne projektne skupine, in sicer na enega od dveh možnih načinov, glede na vrsto projekta, ki ga prijavljajo. Na razpis EraSME je možno prijaviti naslednji dve vrsti projekta:

· konzorcijski projekt, z najmanjšo sestavo: vsaj 4 MSP iz dveh različnih držav ali območij ter vsaj 2 RTO, po ena iz vpletenih držav ali območij; ali

· mali sodelovalski projekt, z najmanjšo sestavo: vsaj 2 MSP iz dveh različnih držav ali območij ter vsaj 1 RTO, iz ene od držav ali območij, vključenih v projekt.

Trajanje projekta za slovenske udeležence je največ tri leta.

5. 
Upravičeni stroški

Financiral se bo del prijavljenih, dokazanih in plačanih upravičenih stroškov, delež sofinanciranja in vrsta upravičenih stroškov sta podrobneje navedena v 5. točki razpisne dokumentacije.

6.
Merila za izbor projektov

Vloge, ki uspešno prestanejo preverjanja na odpiranju, ki so popolne (bodisi že v osnovni vlogi, bodisi da so ustrezno dopolnjene po pozivu) in ki izpolnjujejo formalne pogoje v skladu z določbami razpisa, se uvrstijo v  ocenjevanje.

6.1 Mednarodno ocenjevanje

Vloge, ki uspešno prestanejo preverjanje na odpiranju in ki se uvrstijo v ocenjevanje, ocenijo mednarodni izvedenci v skladu z določbami in merili mednarodnega razpisa. Ta so navedena v točki 4 b - "Ocenjevalna merila" angleških "Navodil za prijavitelje".
6.2 Ocenjevanje doma 

Slovenska komisija ocenjuje po naslednjih merilih:

· znanstveni in tehnološki vidiki (tehnološki izziv in izvedljivost projekta, raven inovativnosti oziroma novosti, znanstvena odličnost, strategija pravic intelektualne lastnine in načrt njihove porazdelitve) – 25% ocene;

· potrebe tržišča in gospodarski vpliv (zmožnost tržišča, gospodarske zmožnosti projekta, vpliv na konkurenčnost in rast MSP, razmerje stroški - koristi, načrt trgovanja in načrt trženja) – 25% ocene;

· projektni načrt (celotni proračun, delovni načrt in razdelitev nalog, jasni cilji in mejniki, upravljanje projekta, delitev dela po vsem konzorciju, nad-narodna dodana vrednost,) – 20% ocene;

· sestava konzorcija (sposobnosti vključenih organizacij znanja, sposobnosti vključenih podjetij, človeški in tehnični viri, finančni viri, uravnotežene koristi, kakovost konzorcija) – 20% ocene ;

· vpliv na skupnost (gospodarski vpliv, razširjanje znanja in izidov, usklajenost z narodnimi prednostmi, vpliv na družbo, zdravje in okolje) – 10% ocene. 

Merila se uporabljajo za celotni projekt. Vsako lahko dobi oceno odlično, zelo dobro, dobro, zadovoljivo ali nezadostno. Posamezne ocene prinesejo naslednji sorazmerni delež: odlično 1,00  zelo dobro 0,95, dobro 0,90, zadovoljivo 0,80 in nezadostno 0,00.  Izračun njihovega skupnega deleža se obračuna z zgoraj navedeno in v odstotkih izraženo utežjo, ki je predpisana k vsakemu od petih sklopov meril. Za pozitivno oceno se šteje, če projekt doseže vsaj 80 %.

6.3 Usklajevanje ocen

V postopku ocenjevanja se na sestankih projektne skupine EraSME preveri in uskladi podpora vseh držav oziroma območij, vključenih v posamezni projektni predlog.

Projekt se za primeren smatra le, če ga podpirajo vse narodne agencije ali ministrstva v partnerskih državah ali območjih, iz katerih prihajajo partnerji posameznega prijavljenega projekta.

7.
Višina sredstev

Za sofinanciranje projektov EraSME bodo na proračunski postavki 5687 (sodelovanje v evropskem raziskovalnem prostoru), konto 4102, v letu 2010 namenjena sredstva v okvirni višini 500.000,00 EUR. V proračunskih letih 2011 in 2012 bo za sofinanciranje prav tako namenjenih po 500.000,00 EUR, če bodo v ta namen zagotovljena sredstva v proračunih za 2011 in 2012 . Projekt bo lahko prejel sredstva največ do višine, zaprošene v vlogi, zgornje meje praviloma ni (pričakuje pa se, da bo zaprošeni letni znesek sofinanciranja v razponu med 40.000,00 eur in 200.000,00 eur letno).

Sredstva za dokončanje projektov, katerih izvajanje se bo zaključilo v koledarskem letu 2013, se bodo določila glede na razpoložljiva sredstva proračuna za leto 2013, s posebnim aneksom k pogodbi.

8.
Izdelava predloga sofinanciranja

Strokovna komisija po opravljenem mednarodnem in domačem ocenjevanju pripravi predlog sofinanciranja.

Glede na razpoložljiva sredstva, prejete vloge in zaprošena sredstva v njih, se bo podprlo izmed pozitivno ocenjenih projektov z zagotovljeno podporo na mednarodni ravni toliko najviše po domačem ocenjevanju uvrščenih in izbranih projektov, kolikor bo razpoložljivih sredstev. Projekt je pozitivno ocenjen, če prejme vsaj 80 % točk. 

Najvišje ocenjeni in izbrani projekti z vrha seznama bodo za sofinanciranje prejeli najvišji možni znesek sofinanciranja oziroma do višine prijavljenih upravičenih stroškov, vse do porabe razpoložljivih sredstev. V primeru, da bi zaradi prevelikega števila prijavljenih projektov brez sofinanciranja ostal en ali več projektov, katerih kakovost bi si zaslužila sofinanciranje, se lahko komisija odloči, da v sofinanciranje vključi še nekaj projektov, če imajo mednarodno podporo in so po kakovosti primerljivi s tistimi, ki so se že uvrstili v sofinanciranje (kar pomeni razliko največ 10 odstotnih točk od zadnjega še uvrščenega).To izvede tako, da višino sofinanciranja vsem projektom sorazmerno enako zniža, vendar največ za 20%. Če se pri določanju seznama projektov, ki bi se sofinancirali, zgodi, da ostane še nekaj sredstev, toda manj, kot jih zahteva nek projekt, ki je na meji sofinanciranja, pa bi si po kakovosti zaslužil sofinanciranje, se mu lahko ponudi preostanek sredstev.
Dokončno odločitev o financiranju slovenskega dela posameznega projekta sprejme na podlagi ocen mednarodnih ocenjevalcev in predloga strokovne komisije minister.

9.
Obdobje za porabo sredstev

Obdobje za porabo sredstev so proračunska leta 2010, 2011, 2012 in 2013.

10.
Sestava vloge

Za oddajo se sestavi en izvod popolne vloge po navodilih iz 10. točke razpisne dokumentacije. Vloga naj bo vezana na način, ki onemogoča neopazno spreminjanje vsebine (menjavo, dodajanje listov ipd.). Vloga naj bo napisana v slovenščini, razen tam, kjer je navedeno drugače.

11.
Rok za oddajo vlog

Rok za oddajo vlog na ta razpis je 9. april 2009 do 15:00. Vloga mora, ne glede na način dostave,  do tega roka prispeti na naslov: Ministrstvo za visoko šolstvo, znanost in tehnologijo, Kotnikova 38, 1000 Ljubljana, v zaprti ovojnici pod oznako »Ne odpiraj – vloga na 5. javni razpis EraSME«, na prednji strani ter s polnim naslovom pošiljatelja na zadnji strani.

Kot pravočasne se štejejo vloge, ki prispejo na ministrstvo do zgoraj navedenega roka.

Vlog, ki ne bodo prispele pravočasno ali ki ne bodo pravilno označene, komisija ne bo obravnavala in bodo zavržene.

12.
Odpiranje vlog

Odpiranje prispelih vlog bo javno in bo potekalo v prostorih Ministrstva za visoko šolstvo, znanost in tehnologijo 10. aprila 2009 ob 14.00 uri v sejni sobi št. 223 v II. nadstropju. 

13.
Obveščanje o izboru

Predlagatelji vlog bodo o ustreznosti vloge (tj. izpolnjevanju pogojev) obveščeni v roku 60 dni od datuma odpiranja vlog. O izdih razpisa bodo obveščeni v roku 60 dni od izdanega končnega priporočila mednarodne razpisne komisije.
Slovenski prijavitelj lahko v roku 8 dni od vročitve sklepa o (ne)izbiri, ki ga na predlog komisije sprejme minister, vloži pritožbo. Vložena pritožba ne zadrži morebitnega podpisa pogodb z drugimi izbranimi prijavitelji. O pritožbi odloči minister.

14.
Razpisna dokumentacija in dodatne informacije

Razpisna dokumentacija z dodatnimi pojasnili pojmov ter navodili za izdelavo dispozicije projektov se nahaja na spletni strani www.mvzt.gov.si (javni razpisi). Več informacij o projektu EraSME je dostopnih na naslovu: www.era-sme.net. Dodatne informacije so na voljo po telefonu: (01) 478 4640 ali po elektronski pošti, stična oseba: mag. Rajko Sabo, e-pošta: rajko.sabo@gov.si.


Gregor Golobič


M I N I S T E R

Ljubljana, dne 9.3.2009

št.: 430-27/2009/2

































